પૂજ્ય બાપુજીના કરકમલોના સ્પર્શે ખાતમુહુર્ત પામ્યા બાદ પાંચેક વર્ષમાં જયપુરી સ્થાપત્ય ધરાવતું ભવન તૈયાર થતાં ૧૫મી એપ્રિલ ૧૯૩૮ન રોજ આ પુસ્તકાલય ભારતના લોખંડી પુરુષ અને ગુજરાતના પનોતા પુત્ર સરદાર વલ્લભભાઈના શુભહસ્તે જાહેરજનતાના લાભાર્થે ખુલ્લું મુકાયું. શેઠ શ્રી રસિકલાલ તરફથી ક્રમશ: વિશેષ અનુદાનો મળતાં 'સુભદ્રાબેન માણેકલાલ વાચનાલય' અને 'બાળકિશોર વિભાગ' પણ અસ્તિત્વમાં આવ્યા. ૧૪મી જૂન ૧૯૫૬નાં રોજ તે વખતના મુંબઈ રાજ્યના પંત પ્રધાનશ્રી મોરારજી દેસાઈના હસ્તે 'બાળકિશોર વિભાગ' ખુલ્લો મુકાયો. ૧૯૫૦ માં અમદાવાદ મ્યુનિસિપલ કોર્પોરેશન દ્વારા રૂ. ૫૦,૦૦૦/- નું વિશેષ અનુદાન મળતાં અલગ ગ્રંથભંડારની રચના થઇ. ૧૯૫૭ માં પુસ્તકોને બંધ કબાટોના બંધનમાંથી મુક્ત કરવામાં આવ્યા. ૧૯૭૪ અને પછીના વર્ષોમાં રૂ. ૧૬.૫૦ લાખની રકમ મ્યુ. કોર્પોરેશન તરફથી મળતા ગ્રંથાલય ભવનનું વિસ્તરણ કરવામાં આવ્યું. વર્ષ ૨૦૦૪-૦૫ માં રૂ. ૨૨.૦૦ લાખની કેપીટલ રકમમાંથી રેફરન્સ એન્ડ રીસર્ચ સેક્શન તથા જ્ઞાનવિહાર - વિદ્યાર્થી વાચનાલય વિભાગ અસ્તિત્વમાં આવ્યો.